Imtella' Marzu 13, 2021 Minn nhar it-Tnejn li ġej l-Italja se tkun qed tagħlaq l-iskejjel u r-ristoranti kollha, hekk kif il-pajjiż qed jesperjenza mewġa oħra ta' Covid-19. Ħabbar dan il-Prim Ministru Mario Draghi, li qal kif flimkien mal-miżuri restrittivi, se jkun qed jara li jsir lockdown totali fil-weekend tal-Għid, sabiex jiġi kkontrollat it-tixrid. Sa' issa l-Italja rrappurtat iktar minn 100,000 mewta minn każijiet pożittivi ta' Coronavirus, it-tieni l-ogħla rata fl-Ewropa wara r-Renju Unit. Intant il-programm ta' vaċċinazzjoni għall-poplu Taljan intlaqat b'dewmien mhux mistenni. Il-ġimgħa li għaddiet il-Gvern Taljan imblokka l-esport ta' 250 elf doża tal-vaċċin Astra Zeneca lejn l-Awstralja, biex jindirizza n-nuqqas li qed jiġi esperjenzat fl-Italja stess. Intant l-Astra Zeneca twaqqfet milli tingħata f'pajjiżi bħal Bulgarija, d-Danimarka u n-Norveġja. Minkejja dan l-Organizzazzjoni Dinjija tas-Saħħa u anke r-Regulatur tal-Mediċini Ewropej, iddikjaraw li l-vaċċin tal-Astra Zeneca huwa wieħed sigur.